LeserbrevDette er et debattinnlegg. Innlegget gir uttrykk for skribentens holdninger. Begrunnelsen er også underlig; debatten er blitt så betent at det vil være umulig å skaffe et flertall for en løsning som er gjennomførbar.

Jeg har lenge ment at Bryggen-alternativet er det beste, men innser at det neppe noen gang får flertall. I valget mellom ingen bybane mot Åsane og bybane i tunnel gjennom hele eller deler av sentrum, velger jeg meg det siste.

Etter at Riksantikvaren ikke uventet protesterte mot tunnel fra Vetrlidsallmenning, har flere politikere ment at byrådet må komme tilbake til bystyret med bybanesaken, og så vedta å regulere lang tunnel fra Peter Motzfeldts gate til Slaktehustomten i stedet. I stedet for å kaste bort nye måneder med saksforberedelser og ny behandling i byråd, komite og bystyre, kan byrådet uten å gå veien om bystyre bestemme seg for å regulere også det lengste tunnelalternativet.

Byrådet trenger ingen fullmakt fra bystyret for å vedta oppstart av en reguleringsplan.

Skulle det etter et års utredning og undersøkelser vise seg at tunnelen fra Vetrlidsallmenningen ikke lar seg realisere, har man parallelt regulert fra Peter Motzfeldts og kan dermed sluttbehandle en reguleringsplan i løpet av to år. Da er det forhåpentligvis tid nok til å starte bygging av bybane nordover når banen til Flesland står ferdig i 2017.

Tunnelen fra Peter Motzfeldts gate er konsekvensutredet, men ble valgt bort blant annet fordi det ikke betjente sentrum godt nok. Det politiske flertallet i Bergen deler ikke denne oppfatningen. Arbeiderpartiet, Frp, store deler av Høyre, Senterpartiet, Miljøpartiet De Grønne og Rødt ønsker seg tunnel fra Peter Motzfeldts gate, så det blir neppe protester fra andre enn Venstre, KrF og SV dersom byrådet på egenhånd velger å regulere begge alternativ.

Med et så stort flertall for denne løsningen, er det vanskelig å forestille seg at fylkestinget stopper det fordi det blir for dyrt.

Til Arnt Kragh er det grunn til å minne om at bybanebyggingen i Bergen er et ektefødt kompromiss mellom hans eget bybanefiendtlige parti, det atskillig mer bybanevennlige Arbeiderpartiet, Venstre og Senterpartiet.

Politikkens vesen er å finne flertall der motsetningene råder. Når Høyre og Ap klarte å finne sammen om å bygge bybane i Bergen, så klarer de å ble enige om en trase mot Åsane, og det helt uten å måtte vente en generasjon.

For de mange utbyggingsprosjektene som ligger i støpeskjeen langs hvert eneste bybanestopp fra Sandviken Brygge til Vågsbotn, vil en utsettelse slik Kragh skisserer det være ødeleggende. Og om han tror turen til Fyllingsdalen blir en planmessig solskinnshistorie, må han tro om igjen. Her står utfordringene i kø like fra Store Lungegårdsvann, via togtunnelen til Kronstad, forbi godsterminalen på Mindemyren og langs Tines anlegg samme sted.

BAs Geir Kvile vedder på at banen kommer først til Fyllingsdalen, for byens del håper jeg han tar feil.